Kommissionens beslutning

af 28. december 2001

om femte ændring af beslutning 2001/740/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 4729)

(EØS-relevant tekst)

(2001/938/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Kommissionens beslutning 2001/740/EF(4), senest ændret ved beslutning 2001/911/EF(5), fastlægger beskyttelsesforanstaltninger mod mund- og klovesyge i Det Forenede Kongerige.

(2) Det seneste udbrud af mund- og klovesyge i Storbritannien blev registreret den 30. september 2001. Nogle grevskaber i Storbritannien, der er nævnt i bilag III, har ikke haft nogen udbrud af mund- og klovesyge under denne epizooti, mens andre har været fri for sygdommen i mere end tre måneder.

(3) Da der har været meget få udbrud af mund- og klovesyge hos svin, og de vigtigste svineavls- og svineopdrætsområder i Storbritannien er gået fri af sygdommen under denne epizooti, blev det i beslutning 2001/911/EF fastsat, hvilke betingelser der skal gælde ved forsendelse af levende svin fra disse områder i Storbritannien til andre medlemsstater.

(4) Den forbedrede dyresundhedstilstand tillader, at der nu fastsættes betingelser for kontrolleret forsendelse til andre medlemsstater af levende kvæg og svin fra de områder i Storbritannien, hvor der ikke har været nogen udbrud inden for de seneste 90 dage. Sådanne betingelser må imidlertid ikke tilsidesætte Rådets beslutning 98/256/EF(6) om hasteforanstaltninger til beskyttelse mod bovin spongiform encephalopati.

(5) Under hensyntagen til den forbedrede dyresundhedstilstand kan der lettes på en række af kravene til forsendelse af frossen tyre- og ornesæd.

(6) Herudover kan en række supplerende certifikatkrav i forbindelse med EF-intern handel med enhovede dyr ophæves.

(7) Der kan nu også bevilges undtagelse fra en række af de opholds- og kontaktkrav, der skal opfyldes af hensyn til den attesterede sundhedsstatus, i forbindelse med kvæg, som flyttes mellem bedrifter, der har samme sundhedsstatus, eller som efter Det Forenede Kongeriges lovgivning betragtes som en enkelt epidemiologisk gruppe.

(8) Det anses også for passende at tillade afhentning undervejs af racerene avlssvin fra et begrænset antal bedrifter beliggende i områderne opført i bilag III.

(9) I artikel 1, litra a), i Rådets direktiv 88/661/EØF af 19. december 1988 om zootekniske normer for avlssvin gives der en definition på racerene avlssvin(7).

(10) Situationen tages op til fornyet gennemgang på mødet i Den Stående Veterinærkomité, som er berammet til den 15.-16. januar 2002, og foranstaltningerne tilpasses om nødvendigt.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2001/740/EF foretages følgende ændringer:

1) Artikel 1, stk. 2, (2.2.) affattes således: "2.2. Uden at bestemmelserne i Rådets direktiv 64/432/EØF, Rådets beslutning 98/256/EF og de restriktioner med hensyn til flytning af modtagelige dyr i og gennem Storbritannien, som de britiske myndigheder har indført, tilsidesættes, og som undtagelse fra bestemmelserne i stk. 1 kan de ansvarlige myndigheder tillade forsendelse af levende dyr af arter, der er modtagelige for mund- og klovesyge, på følgende betingelser:

- dyrene hører til en af de arter, der er anført i den pågældende kolonne i bilag III

- dyrene er opdrættet i og afsendes fra et af de områder, der er anført i bilag III

- de kompetente veterinærmyndigheder i Det Forenede Kongerige giver tilladelse til forsendelsen af de pågældende dyr, og der gives mindst tre arbejdsdage i forvejen meddelelse om forsendelsen til de kompetente centrale veterinærmyndigheder i bestemmelsesmedlemsstaten og eventuelle transitmedlemsstater

- der har ikke været nogen udbrud af mund- og klovesyge i det grevskab, der er nævnt i bilag III, i de seneste 90 dage forud for forsendelsen

- dyrene i 30 dage før pålæsningen har været under veterinærmyndighedernes tilsyn på en enkelt bedrift, der ligger i de i bilag III nævnte områder, og der ikke har været nogen udbrud af mund- og klovesyge inden for de seneste 30 dage i en radius på 10 km fra bedriften

- der er ikke blevet indsat nogen dyr af arter, der er modtagelige for mund- og klovesyge, på den bedrift, som er nævnt i femte led, i de sidste 30 dage før pålæsningen, undtagen dyr, der kommer fra en leverende bedrift eller bedrifter, der er omfattet af en enkelt driftslicens (single occupancy licence) og dermed betragtes som en bedrift, og som opfylder kravene i femte led, idet perioden i dette tilfælde kan afkortes til 7 dage

- dyrene under transporten ikke kommer i kontakt med dyr, som ikke er fra samme afsendelsesbedrift, medmindre der er tale om dyr, der sendes direkte til slagtning, eller racerene avlssvin, idet dyrene i så fald kan afhentes undervejs fra højst tre bedrifter, som alle opfylder de i femte led fastsatte betingelser

- dyr til avl og produktion afsendes til højst tre bestemmelsesbedrifter i højst én anden medlemsstat.

Uanset bestemmelserne ovenfor må racerene avlssvin, som afhentes undervejs, jf. bestemmelserne i syvende led, kun sendes til en enkelt bestemmelsesbedrift

- dyrene under officiel kontrol transporteres med et transportmiddel, der er rengjort og desinficeret før pålæsningen eller afhentningen af dyr til afsendelse fra de i femte led omhandlede bedrifter til et bestemmelsessted uden for de i bilag I anførte områder

- de sundhedscertifikater, der omhandles i Rådets direktiv 64/432/EØF(8), og som ledsager levende kvæg eller svin, der afsendes fra dele af Det Forenede Kongeriges område opført i bilag III til andre medlemsstater, er forsynet med følgende påtegning: 'Dyr, der opfylder kravene i Kommissionens beslutning 2001/740/EF af 19. oktober 2001 om beskyttelsesforanstaltninger mod mund- og klovesyge i Det Forenede Kongerige'"

2) Artikel 2, stk. 2, litra d), femte led, affattes således: "- der er ikke indsat nogen dyr af arter, der er modtagelige for mund- og klovesyge, på den bedrift eller de bedrifter omfattet af en enkelt driftslicens og dermed betragtet som en enkelt bedrift, der nævnes i fjerde led, i de sidste 30 dage før pålæsningen eller, når det gælder opdrættet vildt, før slagtningen på bedriften. Denne periode kan afkortes til 7 dage i forbindelse med kød fra kvæg og svin, der kommer fra en leverende bedrift, som opfylder kravene i tredje led;"

3) Andet led i artikel 6, stk. 3, litra c), udgår.

4) I artikel 12 udgår den sidste sætning i stk. 1 og hele stk. 3.

5) Bilag III affattes som angivet i bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 28. december 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 277 af 20.10.2001, s. 30.

(5) EFT L 337 af 20.12.2001, s. 39.

(6) EFT L 113 af 15.4.1998, s. 38.

(7) EFT L 382 af 21.12.1988, s. 36.

(8) EFT 121 af 29.7.1964, s. 1977/64.

BILAG

"BILAG III

>TABELPOSITION>

ADNS= Kode for anmeldelse af dyresygdomme (beslutning 2000/807/EF)

GIS= Kode for administrativ enhed

B= oksekød

S/G= fåre- og gedekød

P= svinekød

FG= opdrættet vildt af arter, som er modtagelige for mund- og klovesyge

WG= vildtlevende vildt af arter, som er modtagelige for mund- og klovesyge

LB= levende kvæg

LP= levende svin"